In nomine sanctæ et individuæ Trinitatis. Rodulfus, divina propitiante clementia, Francorum rex. Si justis petitionibus fidelium nostrorum aurem serenitatis nostræ accommodamus, regium exequimur cultum et eos ad nostram fidelitatem promptiores esse putamus. Quapropter notum sit omnium tam presentium quam etiam futurorum industriæ, quoniam nostram serenitatem adhierunt Emma, conjux mea karissima, atque Ugo, frater meus dulcissimus, petieruntque nostram celsitudinem quatinus pro remedio animæ nostræ Cluniaco monasterio, quod est consecratum in honore apostolorum Petri et Pauli, partem de terra concedere dignaremur; illorum fuit petitio et nostræ libuit voluntati, adtribuimus supranominato cœnobio mansos vestitos, sitos in comitatu Maticensi, tres mansos in Salustriaco et tres in Vergasona, et unum absum in Cavanicas, res de Rufiaco, quas Arlebaldus dedit Deo et sanctis apostolis Petro et Paulo, res de Calmeriaco et de Coloniis quæ fuerunt Richardi et Teutbaldi, cum mancipiis utriusque sexus, cum pratis, vineis, silvis, campis cultis et incultis, et omnia quæ ad ipsos mansos aspiciunt, tam inquisita quam etiam inquirenda, et servientes tres qui sunt subditi ad piscinam quæ nuncupatur Osa, cum infantibus eorum et mansis quos ipsi tenent, id est Vuandalfredus, Constantius, Constabolus. Delegamus nichilominus per hoc nostræ celsitudinis preceptum, ut omnes res quas Christi fideles pro Dei amore et remedio animarum suarum prefato loco condonaverint, omni tempore, absque alicujus inquietudine, inconvulse permaneant. Ut autem hæc firmitas in ævum permaneat et a nullo nostrorum successorum sit permutanda, nostro nomini insigniri, hac anuli nostri impressione jussimus sigillari. Signum Rodulfi gloriosissimi regis. Actum Boiaco villa. Data kalendas julias, indictione III, anno VIIII regnante Rodulfo gloriosissimo rege.